Pablo Picasso

**Pablo Ruiz Picasso**, mas conoixito como **Pablo Picasso** u **Picasso** en os suyos nombres artisticos, naixito de Malaga (provincia de Malaga, Andalucía) o 25 d'octubre de 1881 y muerto en o exilio en Francia (Mogins, Alpes Maritimos) o 8 d'abril de 1973, estió un pintor, escultor y disenyador andaluz, considerato uno d'os prencipals pintors d'o sieglo XX y destacado representant d'o Cubismo y o Surrealismo. Mesmo se considera, respective d'o Cubismo, que en ye uno d'os suyos establidors, chunto con o pintor francés Georges Braque.

Picasso estió mientres toda la suya vida un infatigable creyador, y se calcula que o numero d'as suyas obras ye superior a 20.000, incluyindo-ie no nomás que cuadros, so que tamién esculturas, ceramicas y mesmo poesías. D'entre a suya obra pictorica (que ye a parte prencipal d'o suyo treballo), destaca entre muitos atros cuadros o *[[Guernica (cuadro)|Guernica]]*, una obra que fue realizata por encargo d'o Gubierno d'a Republica Espanyola ta mostrar a o mundo os efectos d'os bombardeyos d'a Lechión Condor d'o Tercer Reich sobre a ciudat basca de Gernika mientres a Guerra Civil espanyola.

Pablo Picasso se formó en primeras con su pai, José Ruiz, continando dimpués a suya formación en l'Academia d'Artes en Madrit, ta dimpués enamplar a suya formación en primeras en Barcelona y dimpués en París. En a suya carrera artistica se charra de tres periodos, que se van servir ta clasificar as suyas primeras obras: d'una man, o dito *periodo azul*, que s'estandilla dende 1901 dica 1904; d'una atra man o conoixito como *periodo rosa* amanato a o Surrealismo, dende 1904 dica 1906; ta rematar con o clamato *periodo africano*, que prencipia en 1907 y remata en 1909. Dimpués d'ixo se considera que dentra plenament en o mundo d'o Cubismo dica 1919. Dimpués prencipió un periodo que se puet clasificar como expresionista. Mientres os anyos 1950 a suya actividat creyadora se fació mas que mas en o campo d'a ceramica, encara que tamién en pinturas murals de grans dimensions. En as suyas zagueras anyadas treballó muitismo en o campo d'a litografía.

Picasso se consideraba a sí mesmo como un pacifista, d'ideolochía progresista, estando clarament posicionato mientres a Guerra Civil espanyola en o refirme d'o Gubierno lechitimo, y destacando posteriorment por a suya oposición a la dictadura franquista establita por Francisco Franco, vivindo asinas a resta d'a suya vida en o exilio.

## A suya vida

Pablo Picasso naixió en a ciudat andaluza de Malaga, en a provincia de Malaga, o 25 d'octubre de 1881, y yera fillo de María Picasso López y de José Ruiz Blasco, qui yera profesor en a Escuela d'Artes Polidas de Malaga, amás de conservador d'o museu local malaguenyo. Fue baptizato con o nombre de *Pablo Diego José Francisco de Paula Juan Nepomuceno María de los Remedios Cipriano de la Santísima Trinidad Ruiz y Picasso*. Teneba dos chirmanas (Dolores (1884-1958) y Concepción (1887-1895)), amás d'un chirmano barón que se creye que morió de ninón, encara que de feito no ye segura a suya existencia.

Cuan Picasso teneba 8 anyadas fació a suya primera obra. En ixas envueltas signaba las suyas obras como *Ruiz Blasco*. Poco dimpués, en 1891, su pai marchó a treballar en a Coruña en trasladando-se-ie con toda la suya familia, incluyindo-ie a o choven Pablo, qui se matriculó en a Escuela Provincial d'Artes Polidas d'a Coruña. Cuatre anyadas dimpués marchoron enta Barcelona, o on Picasso aprebó os exámens d'ingreso en a Escuela de la Loncha de Barcelona, en evitando-se sindembargo os cursos basicos.

Mientres l'hibierno de 1895, pintó o suyo primer lienzo academico, *A Primera Comunión*, en Barcelona, a ciutat a on i residiba en ixas envueltas.

En 1897, presentó o cuadro *[[Ciencia y Caridat]]* a la Exposición Nacional d'Artes Polidas de Madrit. Mientres o verano, estió de vacanzas en Malaga, a on i pintó paisaches y corridas de toros. 

En setiembre, en rematar as vacanzas, marchó enta Madrit ta prencipiar os suyos estudios en l'Academia de San Fernando pero bien luego l'albandonó: l'atmosfera intelectual d'ixa capital, prou provinciana y impermeable a o modernismo catalán que Picasso preteneba d'introducir-ie, no li cuacaba guaire. En ixas envueltas fundó a efimera revista *Arte Joven*, conservando-se una d'as raras coleccions completas d'ixa revista en a Biblioteca de Catalunya. Manimenos, aproveitó as suyas frecuents visitas en o Museu del Prado ta conoixer millor a obra d'el Greco, que vindicaban artistas y estudiosos de zaguerías d'o siegle XIX.

Dende 1898, signaba as suyas obras como "Pablo Ruiz Picasso", y dimpués como "Pablo R. Picasso", y nomás que como "Picasso" dende 1901. Iste cambio no significaba un refús d'a la fegura paterna, so que se debeba a un deseyo de distinción de Picasso como personache, un feito que se basaba en a costumbre d'os suyos colegas catalans, que gosaban de clamarlo por o suyo apellito materno, muito menos frecuent que l'apellito "Ruiz" paterno.

Picasso tornó en Barcelona en chunio de 1898, malauto d'escarlatina, y se tresladó enta Horta de Sant Joan (Tierra Alta, en a provincia de Tarragona), o pueblo d'o suyo amigo Manel Pallarés, con qui organizó o suyo primer estudio de pintura. Mientres ista estancia en Horta de Sant Joan, Picasso tornó a trobar-se con as radices primordials d'o país y con bella traza de tornata en a naturaleza, mas en consonancia con l'ideyario modernista, en o que estió uno d'os primers episodios "primitivistas" d'a suya carrera artistica.

En albandonar a ideya de residir y estudiar en Madrit y o treballo de copia d'os grans mayestros d'a pintura, en febrero de 1899 tornó una atra vegata en Barcelona, a on frecuentaba a taberna d'Els Quatre Gats, insignia d'o movimiento modernista y a on fació por primera vegata exposicions d'os suyos debuixos. Aquí dentró en contacto con d'atros artistas como Carles Casagemas, Jaume Sabartés u Ramon Casas. En iste ambient Picasso dentró en contacto con o pensamiento anarquista implantato en Barcelona en ixas envueltas. A miseria d'os barrios baixos de Barcelona y os soldatos malautos y feritos que tornaban en Espanya dimpués d'a desastrosa Guerra d'Independencia de Cuba establioron un ambiente propicio ta a violencia social en a ciudat que sin dubda marcó, a un ran individual y moral mas que no pas politico, a sensibilidat de Picasso, y que puet apreciar-se en bellos debuixos feitos entre 1897 y 1901: *O presonero*, *Un miting anarquista*.

En ixas envueltas fació a suya primera exposición en a hisoòrica Sala Parés, d'a carrera Petritxol.

Dende 1900, Picasso heba feito bellos viaches enta París, a on i teneba amistat con muitos d'os mas destacatos artistas d'ixas envueltas, como André Breton, Max Jacob, Guillaume Apollinaire, Henri Matisse u Gertrude Stein. Tamién dentró asinas en contacto con a obra de Toulouse-Lautrec, de Cézanne y de bellos atros artistas, y prencipió a fer-ie exposicions. Mientres una d'ixas estadas en París o suyo amigo Carles Casagemas se suicidó por amor. Se diz que iste feito portó a Picasso enta lo suyo periodo azul.

En 1902 se libró d'o servicio militar obligatorio en l'exercito espanyol en pagar 2.000 pesetas que li ampró su tío.

Mientres a Primera Guerra Mundial, Picasso conoixió a la bailarina Olga Koklova, con qui casó en 1918 en a ilesia d'Alexandre Nevski d'a capital francesa. Dimpués conoixió a Marie Thérèse Walter, qui estió a suya segunda muller y con qui tenió una filla dita Maya en 1935.

Políticament, Picasso se declaraba pacifista y comunista, y estió miembro d'o Parti Communiste Français dica la suya muerte. Mientres a Guerra Civil Espanyola partecipó en cuantismos actos de refirme a o Gubierno lechitimo d'a Segunda Republica Espanyola.

En 1962 recibió o Premio Lenin d'a Paz entro os pueblos.

En 1963 s'inauguró en Barcelona o Museu Picasso. A Reial Acadèmia Catalana de Belles Arts de Sant Jordi lo nombró miembro d'honor en 1970.

Pablo Picasso morió o 8 d'abril de 1973 en Mogins (Alpes Maritimos, Provenza-Alpes-Costa Azul), con 92 anyadas d'edat.

## A suya obra

Pablo Picasso estió l'autor de beluns d'os cuadros mas conoixitos d'a Edat Moderna, estando-ne uno d'os mas conoixitos a suya famosa obra *[[Guernica (cuadro)|Guernica]]*, que representa a destrucción d'a ciudat de Gernika-Lumo en o País Basco mientres a Guerra Civil Espanyola. Istq cuadro estió mientres muitas anyada depositato en o Museu d'Arte Moderno de Nueva York, no tornando en Espanya dica 1981, cuan ya heba rematau a dictadura franquista y s'heba restablito a democracia, seguntes as indicacions de l'artista.

### Inicios
O periodo d'aprendizache de Picasso baixo a tutoría de su pai orencipió antis de 1890. Picasso yera un pintor muit abanzato ta a suya edat. Su pai yera profesor de pintura, y por causas laborals se trasladó con a suya familia en primeras a Galícia y dimpués a Barcelona, a on Picasso ingresó en a Escuela d'a Loncha. En Barcelona ya pintava con un realismo academico profesional. Treballos d'ista epoca son *Primera Comunión* (1896), una composición grande que representa a su chirmana, Lola. Con 14 anyadas pintó o *[[Retrato d'a tia Pepa]]*, un retrato vigoroso y dramatic que Juan-Eduardo Cirlot ha considerato *"sin dubda uno d'os mas grans d'a historia completa d'a pintura espanyola"*.

Viachó enta París con Casagemas en octubre de 1900 t'asistir en a Exposición Universal, a on se i exhibiba una obra suya, *Zaguers momentos*, que actualment ye desapareixita. En París se instaló en o estudio d'Isidre Nonell, artista que Picasso coneixeba d' colla d**'Els Quatre Gats'' influenciato por o [[impresionismo]] y que refleixaba a situación social catalana de principios d'o sieglo a traviés de retratos de personaches marchinatos y miserables. A obra de Nonell, chunto con a de [[Toulouse-Lautrec]], enfluyó a-saber-lo en o estilo de Picasso d'ixas envueltas, como amuestran obras como ''[[A espera (Margot)]]'', ''Bailarina enana'' y ''[[A fin d'o numero]]'', todas de [[1901]]. Tamién conoixió a qui sería o suyo primer marchant, [[Pere Mañach]] (qui li ufrió 150 [[Franco francés|francos]] mensuals por toda a suya obra d'una anyada) y dentró en contacto con a galerista [[Berthe Weill]]. Tornó en [[Barcelona]] o [[20 d'aviento]] con Casagemas, a qui Picasso portó a celebrar o [[cabo d'anyo]] a [[Malaga]].

=== Período Azul ===
Entre os anys [[1900]] y [[1902]], Pablo Picasso fació tres viaches enta [[París]], a on en zagueras remató por instalar-se en [[1904]]. Iste periodo, dito ''Periodo Azul'', pencipió en [[1901]], a causa d'o suicidio d'un amigo suyo en París, y remató en 1904. Ye un periodo en que emplegaba un ambiente bohemio d'as carreras parisinas, y amuestra tamién en os suyos cuadros, con a chent en os salons de baile y en os cafés, l'asimilación d'o postimpresionismo. En as suyas obras, Picasso cuasi siempre feba servir colors azuls y representa personaches escualidos con expresión trachica. En as obras que pintó mientres istas anyadas, a on expresava a miseria humana, i predominan as tonalidaz azuls. As pinturas amuestran [[alcoholismo|alcoholicos]], [[Prostitución|prostitutas]], mendigos y personas con bella dificultad. Os cuerpos d'a chent los debuixaba una mica alargatos, a l'estilo d'[[El Greco]]. En ixas envueltas s'inició en a [[escultura]] en a casa en Sant Gervasi d'o suyo amigo [[Emili Fontbona]], con qui heba estato mientres a segunda metat de [[1901]] en París.

Entre [[1903]] y [[1904]] tenió un estudio en Barcelona en a riera de Sant Joan, numero 17. En ista epoca fació amistad con [[Sebastià Junyent]], qui pintó un retrato de Picasso y a qui iste li adedicó l'acuarela "O loco" (1904). Junyent establió una relación de protección respective d'o choven Picasso, a qui daba refirme economico en mercar-li bellos debuixos y pagando un par de mensualidaz d'o loguer d'o taller.

==== ''A muerte de Casagemas'' ====

O suyo amigo Casagemas, dimpués d'haber intentato d'asasinar a la suya amant Germaine, una bailarina d'o [[Moulin Rouge de París]] que frecuentaba o cerclo d'artistas espanyols, se suicidó en París. Picasso, motivato y sensibilizato por a muerte d'o suyo amigo, pintó un cuadro dito ''[[A muerte de Casagemas]]'', cuadro alegorico que prencipiaba a mostrar o suyo paso enta o dito ''periodo azul''. A división d'o espacio d'o cuadro en dos partes, [[tierra]] y [[cielo]], [[cuerpo]] y [[esprito]], remera a distribución espacial d'o cuadro ''[[L'apedacamiento d'o conte d'Orgaz]]'', d'[[El Greco]].


D'atras influyencias en a obra de Picasso mientres iste periodo estioron as de [[Vincent van Gogh]] y [[Gauguin]], o primero mas que mas a un ran psicolochico, como se veye en a intensidat emotiva d'os cuadros d'ista epoca, encara que tamién se percibe una simplificación de volumens y contornos definitos que fan pensar en Gauguin, de qui tamién prenió una concepción universal d'a sentimentalidat. Picasso manifestaba a soledat d'os personaches en aislando-los en un entorno impreciso, con un uso cuasi exclusivo d'a color azul mientres un periodo superior a dos anyadas, feito que practicament no teneba precedents en a [[història de l'arte]]. Tamién, l'alongamiento d'as feguras que s'introduceba en as suyas obres remeraba de nuevo o estilo d'"El Greco".

==== Entre Barcelona y París ====
Picasso tornó en [[Barcelona]] en zaguerías d'abril de [[1901]], a on i exponió a suya obra ''Muller en azul'' en a Exposición Cheneral d'Artes Polidas, y tornó en mayo una atra vegata en París, instalando-se en o numero 130 d'o bulevard de Clichy, en o estudio de Casagemas. Entre chunio y chulio d'ixa mesma anyada, Picasso y [[Francisco Iturrino|Iturrino]] exponioron en a galería de Vollard, en [[París]]. Sin diners y sin treballo, en chunio conoixió a o poeta [[Max Jacob]], con qui mantenió una estreita relación dica la suya muerte en [[1944]]. Jacob remeraría anyadas dimpués que descubrió a obra de Picasso cuan yera critico d'arte y expresó a suya admiración por o talento d'o pintor; poco dimpués recibió una invitación de Mañach ta presentar-li a o suyo choven represento (Picasso teneba en ixe inte bellas 18 anyadas); que vestioron tot o día en revisando a inchent obra de Picasso, qui pintava uno u dos cuadros por nueit y los veneba por cient-cinquenta francos en a ''Rue Laffite''.

Mientres l'agüerro pintó ''Os dos saltimbanquis (arlequín y la suya companyera)'' ([[Museu Puixkin]], [[Moscú]]), ''Arlequín recolzato'' ([[MoMA]], [[Nueva York]]) y remató ''A muerte de Casagemas''. Mientres l'hibierno pintó una serie de retratos en color azul; o ''[[Retrato de Jaume Sabartés con gorguera y sombrero|Retrat de Jaume Sabartés]]'' ([[Museu Picasso de Barcelona]]), o ''[[Retrato de Mateu Fernández de Soto]]'' ([[Museu Picasso de Malaga]]) y l**Autoretrato azul* ([[Museu Picasso de París]]).

En zaguerías de chinero de [[1902]] crebó o suyo alcuerdo con Mañach, y dimpués de fer a liquidacióntornó una atra vegata en [[Barcelona]]. Prencipió a treballao en o estudio d'[[Ángel Fernández de Soto]], que se trobaba en o numero 6 d'a carrera Nou de la Rambla, a on incrementó a presencia d'a color azul en a suya obra mientres a primavera. Con Fernández de Soto vesitaba os [[burdel]]s de Barcelona, deixando ixas vesitas refleixadas en una serie de debuixos erotics entre os que se troba un *Autoretrato con desnudo* (colección privata, [[Alemanya]]); un debuix en tinta y acuarela d*'Ángel Fernández de Soto con una muller* y *A macarra (composición alegorica)*, propiedat d'o Museu Picasso de Barcelona.

A París, Mañach preparó una exposición de pinturas y [[Pintura a o pastel|pastels]] en a galería Berthe Weill, de l'1 dica o [[15 d'abril]], con obras de Picasso y Lemaire, y una atra en chunio en ixa mesma galería con obras de Picasso y [[Matisse]]. Picasso tornó en París con [[Sebastià Junyent]] y amostró por primera vegata as suyas pinturas azuls en una exposición colectiva organizata tamién por Mañach en a galería Berthe Weill entre o [[15 de noviembre]] y o [[15 d'aviento]].

D'ixas envueltas ye o *Retrato de Germaine* que *Acquavella Galleries* mercó por 18,6 millons de [[Dólar estausunidense|dólars]] en una subhasta de [[Christie's]] en 2006. A esferra de 1902 se instaló mientres un tiempo a l'apartamento de Max Jacob en o numero 87 d'o *Boulevard Voltaire*; a cambra nomás teneba que un leito, y Picasso treballaba de nueiz cuan Jacob dormiba, y él dormiba de día, mientres que Jacob treballaba. En ixas envueltas no podeba mercar lienzos, asinas que se veyeba obligato a nomás que debuixar.

==== *A vida* ====
En chinero de [[1903]] Picasso tornó en [[Barcelona]]. Alto u baixo en a primavera prencipió o cuadro *A vida* ([[Museu d'Arte de Cleveland|*Cleveland Museum of Fine Arts*]]), uno d'os cuadros mas grans y complexos que pintó mientres o suyo periodo azul, considerato como o suyo treballo mas important d'istas anyadas. Ye una obra con un simbolismo inusualment fosco ta as suyas primeras obras y subchecto a multiples interpretacions academicas, sobre as cuals l'artista mai no se pronunció.

Picasso relizó cuatre esbozos preparatorios ta o cuadro, variando-ne a composición d'as fegures a lo menos dos vegatas; cal destacar que a fegura masculina, que en primeras yera un autoretrato, remató por estar a imachen d'o suyo amigo [[Carles Casagemas]].

*A Vida* resume a mayor parte d'os temas y de l'atmosfera d'a epoca azul: o [[pesimismo]] [[nihilismo|nihilista]] desarrollato en os suyos tiempos de formación en Barcelona, intensificato con as dificultaz materials que padeixeba en ixe inte. *«Creye que l'Arte ye fillo d'a Tristeza y d'a Dolor»*, deciba o suyo amigo Jaume Sabartés. A soledat d'os ninos, a miseria d'os pobres, mendigos y ciegos amanixen amplament descritos en os cuadros d'iste momento: *As dos chirmanas* (1902), *Pobres a o canto d'a mar* (1903), *O viello guitarrista ciego* (1903), *L'asceta* (1903) y *A Celestina (Carlota Valdivia)* (1904) se troban entre as primeras obras mayestras de Picasso.

Arredol de zaguerías de [[1903]] Picasso prencipió a pensar que nomás si s'instalaba permanentment en Francia a suya reputación superaría as mugas d'Espanya. Se trasladó enta l'estudio d'o escultor [[Pablo Gargallo]] (1881-1934), (qui en ixas envueltas se trobaba fuera, en París), en o numero 28 d'a [[carrera del Comerç]] de Barcelona, a on remató *A Celestina (Carlota Valdivia)* y prencipió un nuevo *Retrato de Jaume Sabartés* que remató en a primavera de 1904.

=== Periodo Rosa ===
Una mica dimpués de que s'instalase en París (1904-1905), en un apartamento prou humilde, se trobó con [[Fernande Olivier]], qui estió a suya amiga y li enfluyó con un nuevo estil y amás con una mica d'humor en as suyas obras. Con ista relación, a color que mas dominaba as suyas obras yeran colors rosas i royencas. A epoca rosa se destingue por as suyas colors pastels y tonos calidos, de linias suaves i delicatas, con un especial emfasi sobre a linia y o debuixo, mas que sobre a color.

Representaban o mundo d'o [[circo]], a on iba cuantas vegatas por semana. Fació amistat con o escritor [[Guillaume Apollinaire]], y con os marchants [[Ambroise Vollard]] y [[Daniel-Henry Kahnweiler]], amás de con os escritors [[Gertrude Stein]] y o suyo chirmán Leo, que estioron os suyos millors clients. Picasso lis fació un retrato a cadaguno d'éls.

==== *La belle Fernande* ====

En abril de [[1904]] Picasso s'instaló en [[París]], en o *Bateau-Lavoir *, que se trobaba situato en o barrio de [[Montmartre]], en un taller que o suyo amigo o escultor [[Paco Durrio]] yera a punto de deixar. Allí reprenió o suyo contacto con cuantos artistas espanyols, mas que mas con [[Ricard Canals]] qui, en setiembre d'ixa mesma anyada, li amostró a tecnica de l'[[auguafuerte]], y a suya muller, que tamién viviban en o Bateau-Lavoir. Tamién con [[Manolo Hugué]] y con a suya muller Totote, y con [[Ramon Pichot i Gironès]] y Germaine, a bailarina por a cual o suyo amigo Casagemas s'heba suicidato.

Mientres ixe verano tenió una relación con «Madeleine», que amanixe en cuantos debuixos y pinturas, como *A muller de l'acrobata* (*The Art Institute of Chicago*) y inspiró o tema d'a *Familia d'Arlequín* ([[1905]]). En agosto de [[1904]],  Picasso conoixió a qui sería a suya primera companyera sentimental: [[Fernande Olivier]] (1881-1966), una [[modelo]] d'artistas y amiga de Benedetta, a muller de Ricard Canals, conoixita entre a *colonia espanyola* d'o *Bateau-Lavoir* con a embotada de «la belle Fernande». Con vinte anyadas toz dos, Fernande estió o primer verdadero amor de Picasso, y se convertió en a suya fuent d'inspiración dica [[1910]], encara que a suya relación rematase definitivament en 1912.

==== A bohemia d'o *Lapin Agile*====
En octubre de [[1904]] Picasso conoixió a o poeta [[André Salmon]], y tamién a [[Guillaume Apollinaire]], poeta y escritor precursor d'o [[surrealismo]], con os que establió una estreita relación. Picasso se convertió en un asiduo d'o [[cabaret]] *Lapin Agile* (o «Conillo áchil») y d'o *Cirque Medrano*. Dende que s'instaló en Montmartre, a paleta y os temas de Picasso prencipioron a cambiar, a pobreza y dureza d'a vida d'os artistas de [[circo]] y saltimbanquis aportoron un nuevo lirismo a os suyos cuadros en o paso dende a espoca azul enta la dita epoca rosa. Continó treballando as figuras con proporcions aluengatas que remeran a suya admiración por [[El Greco]], como en *L'actor* (MoMA, Nova York) u en l'acuarela *O loco* (Museu Picasso, Barcelona), un recurso a formulas [[manierismo|manieristas]] d'as que s'ha dito que Picasso emplegó de contino mientres a suya carrera artistica. Os temas que trataba yeran l'alegria y a inquietut existencial, como en a suya epoca azul, subchacendo una mica de [[melancolía]], pere que en ixe inte yera dominato por l'afecto, con muitas referencies a o mundo d'o zoolochico y d'o circo. Pintó mascares, arlequins, domadors y payasos, y tamién ye a epoca d'as maternidaz rosas. Obras representativas d'ixas envueltas son *Acrobata con pilota u chicota con pilota*, *A familia de saltimbanquis*, *Acrobata y choven arlequín* y *Familia d'acrobatas con rana*.

== Museus adedicatos a la suya obra ==
Artista de fama universal, bi ha cuantos [[museu]]s adedicatos a la suya obra arredol d'o mundo:
* [[Museu Picasso]], o mas conoixito d'entre éls, en [[Barcelona]].
* [[Berggruen Museum]], en [[Berlín]] ([[Alemanya]]).
* [[Graphikmuseum Pablo Picasso]], en [[Münster]] ([[Alemanya]]).
* [[Museu Picasso d'Antíbol]], en [[Antíbol]] ([[Occitania]]).
* [[Museu Picasso d'Horta de Sant Joan]], en [[Horta de Sant Joan]] ([[Catalunya]]).
* [[Museu Picasso de Malaga]], en [[Malaga]] ([[Andalucía]]), a suya ciudat natal.
* [[Museu Picasso de París]], en [[París]] ([[Francia]]).
* [[Museu Picasso-Colección Eugenio Arias]], en [[Buitrago del Lozoya]] ([[Comunidat de Madrit]]).

== Bibliografía ==
* Daix, Pierre. Dictionnaire Picasso. París: éditions Robert Laffont, 1995. ISBN 2-221-07443-2.
*  Santiago, Sebastián. *El Guernica y otras obras de Picasso: Contextos iconográficos*, Editum: Ediciones de la Universidad de Murcia, 1984. ISBN 84-86031-49-4
*  Zervos, Christian . *Catalogue raisonné des œuvres de Pablo Picasso*. París, éditions Cahiers d'art, 1932-1978.
*  Léo Steinberg. *Trois études sur Picasso*. Ed. Arts et Esthétiques n° 9, Éditions Carré, 1996. ISBN 2-908393-44-1
*  Élisabeth Lièvre-Crosson. *Du cubisme au surréalisme*. Ed. Les essentiels n°20, Milan, 1995 ISBN 2-84113-272-2.
*  Fermigier, André. *Picasso: Le Livre de Poche*. Série Art. París, Librairie Génerale Française, 1969. ISBN 2-253-02455-4.
* Palau i Fabre, Josep . *Picasso: Cubismo 1907-1917*. Ediciones Polígrafa, 1990. ISBN 9788434306226.
*  Penrose, Roland . *Picasso, his life and work*. University of California Press, 1981. ISBN 9780520042070.
*  Moreno, José Manuel (2009). *La recuperación progresiva: Málaga a Picasso (1953-1973)*. Málaga: Real Academia de Bellas Artes de San Telmo. ISBN 978-8461312641.

== Vinclos externos ==

*  [http://www.picasso.fr Pachina web oficial de Picasso].
*  [https://web.archive.org/web/20050830044503/http://www.musee-picasso.fr/ Museu Picasso en París].
*  [http://picasso.tamu.edu On-line Picasso Project], una base de datos sobre Picasso, con muitas imáchens d'as suyas obras.
*  [http://www.artcyclopedia.com/artists/picasso_pablo.html Pablo Picasso en *Artcyclopedia''].
*  Dossier: Pablo Picasso, en o Centro Pompidou.

## Referencias